Saudiya Arabistoni koronavirusning yangi turi sababli vaqtincha chegaralarini yopdi

“Sog‘liqni saqlash vazirligining bir qator davlatlarda koronavirusning yangi shtammi tarqalayotgani haqidagi ma'lumotlariga asoslanib, ushbu virusning tabiati haqidagi axborot oydinlashmaguncha va aholi xavfsizligini ta'minlash maqsadida hukumat alohida holatlardan tashqari, barcha xalqaro reyslarni to‘xtatishga qaror qildi”, deb ma'lum qilingan podshohlik ichki ishlar vazirligida.  
Saudiya Arabistoniga kelgan reyslar mamlakatni tark eta oladi. Shuningdek, podshohlikka qaytuvchilar ikki haftaga karantinga ketishi va koronavirusga test topshirishi kerak bo‘ladi. Bundan tashqari, mamlakatga oxirgi 3 oy ichida kelganlar antitanalarga test topshirishlari belgilab qo‘yildi. 
Koronavirusning yangi turi o‘tgan hafta Britaniyada aniqlangandi. Britaniya bosh vaziri Boris Jonsonning ma'lum qilishicha, yangi shtamm virusning dastlabki variantidan 70 foiz yuqumliroq bo‘lishi mumkin. Ushbu virus tufayli 10dan ko‘proq mamlakat Britaniya bilan aviaaloqani to‘xtatishiga to‘g‘ri keldi.